บาทเปิด 31.14/15แนวโน้มแข็งค่า
ธนาคารกรุงศรีอยุธยา รายงาน เงินบาทเปิด 31.14/15 แนวโน้มแข็งค่าต่อ หลังไร้มาตรการดูแลบาทแข็ง
3 ก.ย. 2553

ธนาคารกรุงศรีอยุธยา รายงาน เงินบาทเปิด 31.14/15 แนวโน้มแข็งค่าต่อ หลังไร้มาตรการดูแลบาทแข็ง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.14/15 บาท/ดอลลาร์ แข็งค่าขึ้นอีกเล็กน้อยจากวานนี้ที่ปิดตลาดที่ระดับ 31.15/16 บาท/ดอลลาร์ ล่าสุดอยู่ที่ระดับ 31.13 บาท/ดอลลาร์
แนวโน้มเงินบาทวันนี้ยังมีโอกาสแข็งค่าได้ต่อ หลังจากที่ภาครัฐไม่มีการออกมาตรการใดๆ เพิ่มเติมเพื่อมาดูแลการแข็งค่าของเงินบาท ทำให้นักลงทุนยังขายดอลลาร์ต่อเนื่อง และมีโอกาสที่เงินบาทจะไปแตะที่ 31.00 บาท/ดอลลาร์ได้แน่นอน และภายในปีนี้ยังมีโอกาสที่จะแข็งค่ามากไปกว่าระดับนี้ ซึ่งเป็นทิศทางเดียวกันหมดในสกุลเงินของภูมิภาคเอเชีย
"แนวโน้มวันนี้ยังแข็งค่าต่อ และมีโอกาสจะลงหนักได้ หลังจากการประชุมครม.นัดพิเศษเมื่อวานนี้ ที่เดิมหลายตลาดมองว่าอาจจะมีมาตรการบางอย่างออกมา จึงมีการเก็งกำไร ซื้อกลับกันในช่วงนั้น แต่พอประชุมเสร็จทุกคนบอกว่าบาทโอเค แข็งค่าตามปกติ ส่งออกไม่กระทบ พอพูดแบบนี้ตลาดคงขาย(ดอลลาร์)ต่อ เพราะหากไม่มีมาตรการอะไรออกมา เชื่อว่าบาทยังแข็งค่าต่อไปเรื่อยๆ" นักบริหารเงิน ระบุ
ส่วนความเคลื่อนไหวของสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 84.35/37 เยน/ดอลลาร์ ส่วนยูโรอยู่ที่ระดับ 1.2830/2835 ดอลลาร์/ยูโร
นักบริหารเงิน มองกรอบการเคลื่อนไหวเงินบาทวันนี้ไว้ที่ 31.05-31.15 บาท/ดอลลาร์